Jobløn er en betegnelse for en bestemt måde at betale løn på til sine medarbejdere - ligesom der findes timeløn og månedsløn, som er mere gængse og typiske måder at aflønne sine medarbejdere på. Hvis en medarbejder er på jobløn, betyder det, at I har aftalt en fast løn for et bestemt stykke arbejde, men ikke et fast timetal. Med andre ord kan den ansatte på jobløn i princippet bruge præcis så få eller så mange timer som det til enhver tid er nødvendigt for at udføre jobbet. Jobbet kan både være en løbende ansættelse, og det kan være én hel specifik opgave som for eksempel en konsulentydelse. Som del af en løbende ansættelse bruges jobløn i praksis typisk i aftaler med medarbejdere, der er ledere eller mellemledere. Lønnen vil som regel ligge højere end normallønnen, netop fordi jobløn ofte vil medføre, at medarbejderen bruger flere timer på sit arbejde end den tilsvarende medarbejder, der for eksempel får en fast månedsløn for x timer pr. uge og eventuel overarbejdsbetaling.